Broj: 711-I-2143-P-348/22-05-17

Zagreb, 29. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Tomislava Prljevića, zamjenika direktora trgovačkog društva Vodovod i kanalizacija d.o.o.,** za davanjem očitovanja,na 189. sjednici, održanoj 29. rujna 2022., daje sljedeće

**OČITOVANJE**

1. **Imajući u vidu da povodom obavljanja funkcije zamjenika direktora trgovačkog društva Vodovod i kanalizacija d.o.o. nije kao član uprave navedenog trgovačkog društva upisan u sudski registar kao osoba ovlaštena za zastupanje, već da može zastupati ako ga za to ovlasti direktor društva, Povjerenstvo zaključuje da Tomislav Prljević u ovom trenutku nije obveznik ZSSI/21-a te da nije dužan podnijeti imovinsku karticu.**
2. **Upućuje se podnositelj da se za tumačenje dopuštenosti istodobnog obnašanja dužnosti člana Gradskog vijeća Grada Splita te funkcije zamjenika direktora trgovačkog društva Vodovod i kanalizacija d.o.o. obrati Ministarstvu pravosuđa i uprave, u čijoj je nadležnosti primjena odredbi Zakona o lokalnim izborima** **(„Narodne novine“ broj 144/12., 121/16., 98/19., 42/20., 144/20. i 37/21.) kojim su propisane nespojive dužnosti člana predstavničkog tijela jedinice lokalne samouprave.**

Obrazloženje

Tomislav Prljević, zamjenik direktora trgovačkog društva Vodovod i kanalizacija d.o.o., podnio je zahtjev za očitovanjem Povjerenstva koji je u knjigama ulazne pošte zaprimljen 27. srpnja 2022. pod brojem: 711-U-7011-P-348/22-01-3, povodom kojeg se vodi predmet broj P-348/22.

Podnositelj u zahtjevu navodi da je trgovačko društvo Vodovod i kanalizacija d.o.o. javni isporučitelj vodnih usluga u vlasništvu 13 gradova i općina, od kojih Grad Split ima 56% udjela u temeljnom kapitalu. Nadalje navodi da je predložen za člana Gradskog vijeća Grada Splita te da je zaposlen u navedenom društvu na radnom mjestu zamjenika direktora od svibnja 2018., a prije toga je bio zaposlen u Javnoj ustanovi RERA S.D. za koordinaciju i razvoj Splitsko-dalmatinske županije.

Također navodi da je člankom 34. Društvenog ugovora trgovačkog društva Vodovod i kanalizacija d.o.o., koji je stupio na snagu 22. prosinca 2020., određeno da se Uprava društva sastoji od direktora i zamjenika direktora koje bira Skupština društva na temelju prethodno objavljenog javnog natječaja. Ističe da ovlaštenje za zastupanje društva ima samo direktor te da je mandat direktora i zamjenika direktora određen člankom 35. Društvenog ugovora i traje 4 godine od dana donošenja odluke o izboru i imenovanju, odnosno donošenja odluke o produljenju ugovora o radu, kao i da je člankom 36. Društvenog ugovora određena nadležnost direktora kao člana uprave

Ističe da je u prijelaznim odredbama istog općeg akta određeno da se uvjeti za izbor direktora i zamjenika direktora iz prethodno navedenih odredbi Društvenog ugovora primjenjuju na izbor, odnosno imenovanje novih članova uprave po isteku važenja ugovora o radu sadašnjih članova uprave.

Podnositelj navodi da prema članku 241. Zakona o trgovačkim društvima uprava („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19. i 34/22.) zastupa društvo te da se ista činjenica upisuje u nadležni sudski registar, međutim, navodi kako ovlaštenje za zastupanje trgovačkog društva Vodovod i kanalizacija ima samo direktor društva, sukladno 34. Društvenog ugovora.

Podnositelj traži mišljenje Povjerenstva je li se na njega povodom obavljanja funkcije zamjenika direktora trgovačkog društva Vodovod i kanalizacije d.o.o., koji nema ovlasti za zastupanje te nije upisan u sudski registar nadležnog trgovačkog suda, može primijeniti odredba članka 78. Zakona o lokalnim izborima koja se odnosi na nespojivost dužnosti člana predstavničkog tijela sa istodobnim članstvom u upravnom tijelu trgovačkog društva u kojem Grad Split ima većinski udio u vlasništvu.

Uvidom u Društveni ugovor trgovačkog društva Vodovod i kanalizacija d.o.o. od 22. prosinca 2020., utvrđeno je da je člankom 34. određeno da se uprava istog društva sastoji od jednog člana – direktora društva i jednog zamjenika direktora u svojstvu zamjenika člana uprave, te da zamjenik direktora preuzima prava i obveze jedinog člana uprave do imenovanja novog direktora ukoliko direktoru društva po bilo kojoj osnovi prestane članstvo u upravi, dok je u prijelaznim odredbama propisano da se uvjeti Društvenog ugovora koji se odnose na uvjete za izbor direktora i zamjenika direktora društva primjenjuju na izbor novih članova uprave po isteku ugovora o radu direktora i zamjenika direktora.

Člankom 3. stavkom 1. podstavkom 40. ZSSI/21-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu Zakona.

Uvidom u podatke sudskog registra nadležnog Trgovačkog suda u Splitu, utvrđeno je da su Grad Split i 12 drugih jedinica lokalne samouprave imatelji poslovnih udjela u trgovačkom društvu Vodovod i kanalizacije d.o.o., u kojem Tomislav Šuta obavlja funkciju člana Uprave od 29. ožujka 2018., ovlaštenog za zastupanje samostalno i pojedinačno, slijedom čega je obveznik u smislu navedene odredbe ZSSI/21-a.

Povjerenstvo je dopisom Broj: 711-I-1646-P-348/22-03-17od 25. kolovoza 2022.pozvalo trgovačkog društva Vodovod i kanalizacija d.o.o. da dostavi ugovor o radu te drugi dokument trgovačkog društva uvidom u koji se može utvrditi opis poslova zamjenika direktora te je zatraženo očitovanje tko zamjenjuje direktora trgovačkog društva u slučaju njegove spriječenosti, odnosno je li zamjenik direktora prilikom imenovanja određen za osobu koja će, kada je direktor društva spriječen ili onemogućen izvršavati svoju funkciju, zastupati isto trgovačko društvo ili mu ovlast zastupanja svojom odlukom u svakoj takvoj situaciji dodjeljuje direktor društva, zajedno sa potrebnom dokumentacijom (opći ili pojedinačni akt trgovačkog društva iz kojih proizlazi eventualna ovlast zastupanja zamjenika direktora).

Istim je dopisom trgovačko društvo pozvano očitovati se je li Tomislav Prljević, neovisno o prethodnoj izvanrednoj situaciji spriječenosti ili odsutnosti direktora društva, do sada zastupao trgovačko društvo Vodovod i kanalizacija d.o.o., ako jest temeljem kojeg dokumenta, u kojem vremenskom razdoblju te u kojoj vrsti poslova (ugovori trgovačkog prava, sudski sporovi), zajedno sa dokumentacijom o tome.

Trgovačko društvo Vodovod i kanalizacija d.o.o. je dopisom od 16. rujna 2022., koji je potpisao Tomislav Šuta, direktor društva, dostavilo ugovor o radu od 8. travnja 2019. te Izvod iz Kataloga radnih mjesta kojim su opisani poslovi zamjenika direktora. Navodi se da iz tog opisa poslova proizlazi da zamjenik direktora nema ovlaštenja za samostalno zastupanje društva, već da isto zastupa temeljem ovlaštenja direktora.

Nadalje se navodi da zamjenik direktora sudjeluje u predlaganju poslovne politike društva, po nalogu direktora koordinira procese suradnje između sektora društva, odlučuje o statusnim promjenama društva u koordinaciji s direktorom društva, upravlja financijskim sustavom društva u koordinaciji s direktorom društva i za svoj rad odgovara direktoru Društva, te se ističe da zamjenik direktora zbog ovakvog opisa poslova nije ni upisan u sudski registar kao član uprave ovlašten za zastupanje društva.

Iznosi se da u slučaju spriječenosti ili onemogućenosti obavljanja poslova direktora društva, zamjenik direktora nije osoba koja direktora zamjenjuje temeljem funkcije zamjenika, nego mu ovlast zastupanja direktor društva dodjeljuje pojedinačno zajedno sa potrebnom dokumentacijom zavisno od problema koje treba riješiti, što se ne odnosi na zastupanje pred državnim ili upravnim tijelima kada je potrebna posebna stručnost, nego ako se radi o poslovima prezentiranja društva pred poslovnim partnerima.

Zaključno se napominje da Tomislav Prljević do sada nije samostalno zastupao trgovačko društvo Vodovod i kanalizacija d.o.o. pred sudom, niti pred drugim tijelima, jer to iz ovlaštenja sadržanih u opisu poslova nije nit mogao.

Uvidom u priloženi Izvod iz Kataloga radnih mjesta utvrđeno je da zamjenik direktora zamjenjuje direktora za vrijeme njegove odsutnosti, te da zastupa društvo u odnosima sa pravnim i fizičkim osobama po osnovi ovlaštenja direktora.

Iako se postavljeni zahtjev za mišljenje odnosi na dvojbu vezanu za dopuštenost obavljanja funkcije zamjenika direktora istodobno s obnašanjem javne dužnosti člana Gradskog vijeća Grada Splita, Povjerenstvo prvenstveno ukazuje da člankom 3. ZSSI/21-a, kojim je određen krug obveznika toga Zakona, nije propisano da bi član predstavničkog tijela jedinice lokalne samouprave bio obveznik u smislu iste zakonske odrebbe.

Stoga je Povjerenstvo razmatralo je li Tomislav Prljević povodom funkcije zamjenika direktora trgovačkog društva Vodovod i kanalizacija d.o.o. obveznik predmetnog Zakona, kako bi se mogla utvrditi dopuštenost njihova istodobnog obnašanja u smislu odredbe članka 17. stavka 1. ZSSI/21-a, kojim je propisana zabrana obnašanja druge javne dužnosti istodobno s obnašanjem dužnosti iz članka 3. navedenog Zakona, osim ako posebnim zakonom ne bi bilo drukčije određeno.

Člankom 240. Zakona o trgovačkim društvima propisano je da uprava vodi poslove društva na vlastitu odgovornost, dok je člankom 241. navedenog Zakona propisano da uprava zastupa društva, a ako se sastoji od više članova, zastupa ga skupno, osim ako drukčije nije određene općim aktom trgovačkog društva.

U konkretnoj situaciji iz zaprimljenog očitovanja i dokumentacije proizlazi da Tomislav Prljević, koji obavlja poslove zamjenika direktora trgovačkog društva Vodovod i kanalizacija d.o.o., nema ovlast zastupanja navedenog trgovačkog društva, već samo ako ga za to posebno ovlasti direktor društva, slijedom čega nije niti upisan u sudski registar kao član uprave.

Također, proizlazi da u situaciji kada bi direktor društva bio onemogućen obavljati ovu funkciju, zamjenik direktora ne bi po položaju mogao zastupati društvo, nego isključivo temeljem ovlaštenja, i to samo pred drugim poslovnim subjektima, te da nikada nije samostalno zastupao navedeno trgovačko društvo pred sudom ili drugim tijelima javne vlasti.

Slijedom navedenog, Povjerenstvo utvrđuje da Tomislav Prljević povodom obavljanja funkcije zamjenika direktora trgovačkog društva Vodovod i kanalizacija d.o.o. nije član Uprave navedenog trgovačkog društva, slijedom čega nije niti obveznik u smislu odredbe članka 3. stavka 1. podstavka 40. ZSSI/21-a te ga ne obvezuje odredba članka 17. stavka 1. ZSSI/21-a.

Ukoliko bi Tomislav Prljević bio izabran na funkciju zamjenika direktora trgovačkog društva Vodovod i kanalizacija d.o.o. sukladno izmijenjenim odredbama Društvenog ugovora navedenog društva nakon prestanka aktualnog mandata te bi tada kao član Uprave bio upisan u sudski registar, smatrao bi se obveznikom u smislu navedene odredbe ZSSI/21-a i bio bi dužan Povjerenstvu podnijeti imovinsku karticu.

Na Tomislava Prljevića se kao člana Gradskog vijeća Grada Splita primjenjuje odredba članka 78. Zakona o lokalnim izborima, kojom su propisane nespojive dužnosti člana predstavničkog tijela jedinice lokalne samouprave.

Stoga se vezano za pitanje dopuštenosti istodobnog obnašanja dužnosti člana Gradskog vijeća Grada Splita te funkcije zamjenika direktora trgovačkog društva Vodovod i kanalizacija d.o.o., kojem je Grad Split suosnivač, upućuje podnositelja da se za mjerodavno tumačenje obrati Ministarstvu pravosuđa i uprave, u čijoj je nadležnosti primjena odredbi navedenog Zakona.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelju, putem mail adrese
2. Objava na internetskoj stranici Povjerenstva
3. Pismohrana